Ved revolutionen i 1959 blev diktatoren Fulgencio Batista væltet af en oprørshær med Fidel Castro i spidsen. Batista, der tidligere havde været landets præsident, var kommet til magten igen ved et statskup i 1952. Efter Castros magtovertagelse frygtede USA, at revolutionen skulle føre til en kommunistisk stat i Cuba, og de to landes indbyrdes forhold forværredes derfor drastisk. Efter indførelsen af den amerikanske handelsblokade i 1960 vendte Cuba sig mod Sovjetunionen, som de indgik en række handelsaftaler med samtidig med, at Fidel Castro i 1961 erklærede Cuba for en socialistisk stat. En sovjetisk inspireret grundlov blev indført i 1976.